
Sprendimu Nr. TS-90

PREKYBOS BIRŠTONO SAVIVALDYBĖS VIEŠOSIOSE VIETOSE

TAISYKLĖS

I. BENDROSIOS NUOSTATOS

1. Prekybos viešosiose vietose taisyklės (toliau – Taisyklės) nustato bendruosius mažmeninės prekybos organizavimo Birštono savivaldybės (Birštono miesto ir Birštono seniūnijos) gatvėse, aikštėse, poilsio bei kitose viešosiose vietose reikalavimus.

2. Šių Taisyklių privalo laikytis visos įmonės bei fiziniai asmenys, įstatymų nustatyta tvarka įregistravę savo veiklą, taip pat fiziniai asmenys, kuriems teisės aktų nustatyta tvarka leidžiama prekiauti be verslo liudijimo, prekiaujantys nestacionariuose statiniuose ir įrengimuose Birštono savivaldybės viešosiose vietose.

3. Jeigu prekėms yra nustatyti (kitomis taisyklėmis) papildomi prekybos jomis reikalavimai, taikomi tų taisyklių reikalavimai.

4. Pagrindinės šiose taisyklėse vartojamos sąvokos:

4.1. Viešoji vieta – Savivaldybės teritorijoje esanti Savivaldybei ar valstybei nuosavybės teise priklausanti ar patikėjimo teise valdoma teritorija (išskyrus išnuomotą ar perduotą naudotis teritoriją), kurioje teikiamos paslaugos, vykdoma prekyba. Viešosios vietos, kuriose leidžiama prekiauti (teikti paslaugas), nustatomos Birštono savivaldybės tarybos sprendimu.

4.2. Laikinieji prekybos įrenginiai – sukomplektuota ir lauke pastatyta įranga (prekystaliai, vežimėliai, stalai, skėčiai, kėdės, pakylos ir kt.), skirta prekybai.

4.3. Lauko kavinė – lauke kurortinio, poilsio ir turizmo sezono metu įrengtas laikinasis lengvų konstrukcijų statinys be pamatų arba sukomplektuota įranga (staliukai, kėdės, skėčiai, pakylos ir kt.), kurie skirti viešojo maitinimo paslaugoms teikti ir yra išmontuojami pasibaigus kurortinio, poilsio ir turizmo sezonui.

II. MAŽMENINĖS PREKYBOS VIEŠOSIOSE VIETOSE BŪDAI

5. Mažmeninės prekybos viešosiose vietose būdai:

5.1. prekyba lauko kavinėse, kurios gali būti prie esamos prekybos ar viešojo maitinimo įmonės stacionaraus pastato arba specialiai įrengtose vietose kurortinio, poilsio ir turizmo sezono metu;

5.2. prekyba kioskuose; 

5.3. prekyba renginių, švenčių, mugių metu;

5.4. prekyba iš prekybai pritaikytų automobilių ir priekabų (nepažeidžiant KET reikalavimų);

5.5. prekyba nuo laikinųjų prekystalių ar vežimėlių (prekybos vietai skiriama ne daugiau kaip 3 kv. m);

5.6. kiti teisės aktais nedraudžiami prekybos būdai. 

6. Birštono mieste:

6.1. leidžiami 5.1., 5.2. ir 5.3. punktuose nurodyti prekybos būdai;

6.2. prieš Šv. Kalėdas ir Naujuosius metus leidžiama Birštono girininkijos teritorijoje prekiauti eglutėmis ir jų šakomis (išduodamas nemokamas leidimas);

6.3. reprezentacinėse Birštono miesto vietose – S.Dariaus ir S.Girėno g., Jaunimo g. ir Kęstučio g. – masinių renginių metu leidžiama prekiauti suvenyrais, meno dirbiniais, žaislais, gėlėmis, spauda, knygomis, akiniais nuo saulės, galvos apdangalais, garso kasetėmis, kompaktiniais diskais, loterijos bilietais, vaisvandeniais, ledais, vaisiais ir fasuotomis maisto prekėmis (išskyrus greitai gendančias, kurias reikia laikyti šaldytuvuose);

6.4. kita prekyba leidžiama Birštono miesto prekyvietėje;

6.5. lauko prekyba aikštėje prieš Birštono savivaldybės administracinį pastatą Jaunimo g. 2, Birštone, draudžiama; 

6.6. Birštono savivaldybės administracijos direktoriaus įsakymu leidžiamose vietose leidžiami 5.4 ir 5.5 punktuose nurodyti prekybos būdai.

7. Birštono seniūnijoje leidžiami visi 5 punkte išvardinti prekybos būdai. 

III. PREKYBOS REGLAMENTAVIMAS IR APRIBOJIMAI

8. Prekiauti gali juridiniai ir fiziniai asmenys, turintys leidimą prekiauti (teikti paslaugas) Birštono savivaldybės viešosiose vietose, kurį išduoda: 

8.1. Birštono mieste – Birštono savivaldybės administracijos Ūkio, turto ir kaimo plėtros  skyrius; 

8.2. Birštono seniūnijoje – seniūnas.

9. Leidimų prekiauti (teikti paslaugas) Birštono savivaldybės viešosiose vietose išdavimo tvarką nustato Birštono savivaldybės taryba.

10. Prekybos vietoje naudojama speciali, suderinta su Birštono savivaldybės administracijos Ūkio, turto ir kaimo plėtros skyriumi (Birštono seniūnu), prekybai skirta ir pritaikyta įranga. Prekystaliai gali būti uždengiami stogeliais, skėčiais arba kitomis priemonėmis, saugančiomis nuo kritulių ir saulės.

11. Įranga turi būti visiškai sukomplektuota, atitikti Ūkio, turto ir kaimo plėtros skyriaus (Birštono seniūno) suderintą projektą (projekte turi būti numatytos šiukšlių dėžės). Įrangos konstrukcijos turi būti švarios, tvarkingos, neaprūdijusios, nesulankstytos, nudažytos projekte numatytomis spalvomis.

12. Prekybos vietų schemos turi būti suderintos su Architektūros ir urbanistikos skyriumi (Birštono seniūnu). Atsižvelgiant į prekybos vietą ir pobūdį, papildomi derinimai nustatomi leidimų išdavimo tvarkoje.

13. Masinių renginių metu prekybos vietų skaičių ir jų išdėstymo schemą nustato renginio organizatorius. 

14. Viešosiose vietose draudžiama prekiauti: 


14.1. nuo įrangos, kuri nėra skirta prekybai (dėžių, grindinio, turėklų, atramų ir kt.);

14.2. asmenims iki 16 metų (išskyrus periodinės spaudos platintojus–išnešiotojus, kuriems leista prekiauti nuo 14 metų laisvu metu po pamokų);

14.3. pėsčiųjų zonose iš automobilių;

14.4. laikant fasuotas maisto prekes kartu su aprangos, parfumerijos, kosmetikos, chemijos bei kitomis pramoninėmis prekėmis;

14.5. perfasuotais ir perženklintais  maisto produktais;

14.6. nefasuotais ir greitai gendančiais maisto produktais (pienu, mėsa ir jų produktais, medumi, kiaušiniais, žuvimi ir jos produktais, gyvulinėmis žaliavomis);

14.7. maisto produktais, netinkamais mitybai (prastos kokybės, falsifikuotais, pasibaigusiais realizacijos terminais);

14.8. alkoholiniais gėrimais, spirito ir tabako gaminiais, išskyrus prekybą alkoholiniais gėrimais ir tabako gaminiais pagal Lietuvos Respublikos Vyriausybės nutarimais patvirtintas prekybos jais taisykles; 

14.9. kūdikių ir vaikų mitybai skirtais produktais;

14.10. šaunamaisiais ginklais ir šoviniais, kitais kariniais reikmenimis, šaltaisiais ginklais, pirotechnikos priemonėmis, sprogmenimis, ašarinių ir paralyžiuojamųjų dujų balionėliais ar užtaisais;  

14.11. pramoninės žūklės ir medžioklės įranga;

14.12.uniformine apranga (VRM, policijos, krašto apsaugos, civilinės aviacijos, geležinkelininkų, ryšininkų, šaulių ir kt.);

14.13. vaistais, medicinos instrumentais;

14.14. narkotinėmis bei toksinėmis medžiagomis ir žaliavomis;

14.15. sekso reikmenimis, išskyrus apsaugos priemones;

14.16. valiuta ir kitais vertybiniais popieriais.

15. Parduodamos prekės turi būti ženklinamos Lietuvos Respublikoje parduodamų prekių ženklinimo ir kainų nurodymo taisyklėse nustatyta tvarka, patvirtinta Lietuvos Respublikos ūkio ministro 2002 m. gegužės 15 d. įsakymu Nr. 170 „Dėl Lietuvos Respublikoje parduodamų daiktų (prekių) ženklinimo ir kainų nurodymo taisyklių“.

IV. PARDAVĖJO PAREIGOS

16. Pardavėjas privalo:

16.1. turėti Ūkio, turto ir kaimo plėtros skyriaus (seniūno) išduotą leidimą (leidimas turi būti laikomas pirkėjui matomoje vietoje), asmens dokumentus, verslo liudijimą (asmenims, kuriems pagal Lietuvos Respublikos teisės aktus jis yra privalomas) ar darbo sutarties kopiją, patvirtintą įmonės antspaudu ir vadovo parašu, prekių įsigijimą liudijančius ir jų kokybės dokumentus, suderintą prekybos vietos bei įrangos schemą, maisto tvarkymo subjekto patvirtinimo pažymėjimą (jei pagal Lietuvos Respublikos normatyvinius dokumentus, parduodamoms prekėms jis yra privalomas), sveikatos pažymėjimą, jeigu prekiaujama maisto prekėmis ir žaislais; 

16.2. sveriant naudoti tik Metrologijos centre patikrintas svarstykles ir svarsčius (turi būti galiojantis patikros spaudas);

16.3. dėvėti tvarkingą ir švarią aprangą;

16.4. kontrolės darbuotojams, pateikusiems tarnybinį pažymėjimą, suteikti informaciją, pateikti dokumentus;

16.5. tvarkyti paskirtą prekybos vietą;

16.6. prekiaujantys viešosiose vietose maisto prekėmis ir žaislais, privalo laikytis Lietuvos Respublikos sveikatos apsaugos ministro patvirtintų higienos normų ir taisyklių (patvirtintų Lietuvos Respublikos sveikatos apsaugos ministro 2005 m. rugsėjo 1 d. įsakymu Nr. V-675 „Dėl Lietuvos Respublikos higienos normos HN15:2005 „Maisto higiena“);

16.7. laikytis mažmeninės prekybos reikalavimų, patvirtintų Lietuvos Respublikos Vyriausybės 2001 m. birželio 11 d. nutarimu Nr. 697 „Dėl Mažmeninės prekybos taisyklių patvirtinimo“ (su visais pakeitimais);

16.8. prekiaujantys savos gamybos maistu, privalo laikytis LR žemės ūkio ministro 2009 m. gegužės 15 d. įsakymu. Nr. 3D-357 patvirtintu „Prekybos savos gamybos žemės ūkio ir maisto produktais viešose vietose rekomendacijų aprašu“ (Žin., 2009, Nr. 61-2443).

V. REIKALAVIMAI PREKYBOS VIETAI

17. Prekybos vietoje naudojama įranga turi būti sukomplektuota, švari, tvarkinga, nesurūdijusi, nudažyta.

18. Prekės ir jų atsargos turi būti laikomos tik prekybos įrangoje.

19. Prekybos vieta negali trukdyti eismui. 

20. Prekybos vietoje privalo būti šiukšlių dėžė. Jeigu prekiaujama iš kioskų, paviljonų, prekybai pritaikytų automobilių ar automobilių priekabų, laikinose lauko kavinėse, būtina sudaryti sutartį su atliekas tvarkančia įmone.

VI. KONTROLĖ IR ATSAKOMYBĖ

21. Pardavėjų veiklą, jų parduodamų prekių saugą ir kokybę gali tikrinti įgalioti policijos pareigūnai, Valstybinė maisto ir veterinarijos tarnyba, Valstybinė ne maisto produktų inspekcija prie Ūkio ministerijos, Valstybinė mokesčių inspekcija, Birštono savivaldybės administracijos direktoriaus paskirtas specialistas, kitų institucijų darbuotojai teisės aktų nustatyta tvarka.

22. Pardavėjas, kontrolę atliekančių darbuotojų supažindintas su tikrinimo rezultatais, privalo nustatytais terminais pašalinti rastus trūkumus ir apie tai informuoti kontroliuojančias institucijas 

23. Ūkio, turto ir kaimo plėtros skyrius (seniūnas) gali panaikinti leidimą prekiauti, jei gauna kontroliuojančių institucijų raštiškus pranešimus apie nustatytus šių taisyklių pažeidimus. 

24. Už prekybos Birštono savivaldybės viešosiose vietose taisyklių pažeidimus asmenys baudžiami Lietuvos Respublikos įstatymų nustatyta tvarka.
___________________

